© 2014 by Editura POLIROM, pentru ediţia în limba română

www.polirom.ro

Editura POLIROM

Iaşi, B-dul Carol I nr. 4; P.O. BOX 266, 700506

Bucureşti, Splaiul Unirii nr. 6, bl. B3A, sc. 1, et. 1;

sector 4, 040031, O.P. 53

ISBN ePub: 978-973-46-4871-9

ISBN PDF: 978-973-46-4872-6

ISBN print: 978-973-46-4584-8

Coperta: Carmen Parii

Foto copertă: © iStockphoto.com/mkaminskyi, © Agsandrew/Depositphotos.com

Fotografii de Rick Unis şi Bernadette Unis‑Johnston, www.narrativeimagesphoto.com

Această carte în format digital (e-book) este protejată prin copyright şi este destinată exclusiv utilizării ei în scop privat pe dispozitivul de citire pe care a fost descărcată. Orice altă utilizare, incluzând împrumutul sau schimbul, reproducerea integrală sau parţială, multiplicarea, închirierea, punerea la dispoziţia publică, inclusiv prin internet sau prin reţele de calculatoare, stocarea permanentă sau temporară pe dispozitive sau sisteme cu posibilitatea recuperării informaţiei, altele decât cele pe care a fost descărcată, revânzarea sau comercializarea sub orice formă, precum şi alte fapte similare săvârşite fără permisiunea scrisă a deţinătorului copyrightului reprezintă o încălcare a legislaţiei cu privire la protecţia proprietăţii intelectuale şi se pedepsesc penal şi/sau civil în conformitate cu legile în vigoare.

Lectura eco - un supererou al lumii moderne!

Versiune digitală realizată în colaborare cu Libris.ro

Pentru fiul şi nepotul nostru Tiernan şi bunicii lui paterni, Rosemary şi Albert Devenyns

Introducere

De acum aveţi un control mai mare asupra stării dumneavoastră de sănătate! Mic ghid de medicină energetică este o lectură plăcută şi uşoară, ce se bazează pe experienţa dobândită în cei 34 de ani de când îi învăţ pe oameni metode simple prin care să-şi sporească vitalitatea şi să-şi îmbunătăţească starea de sănătate. Este o carte pe care o puteţi deschide zilnic la orice pagină – veţi găsi cu siguranţă un exerciţiu care să vă limpezească mintea şi să vă facă să vă simţiţi mai fericit, mai plin de viaţă şi mai energic.

Ce este medicina energetică
şi cum funcţionează?

Formula lui Einstein, fizician distins cu Premiul Nobel, E = mc², se reduce la o idee simplă: totul este energie. Există energie fluidă (cea pe care o numim în mod normal „energie”) şi energie solidă (materia). Totul în natură se încadrează fie într-o categorie, fie în cealaltă – o idee fascinantă! Într-adevăr, energia stimulează toate celulele şi organele din corpul dumneavoastră. Este forţa vitală sau, mai simplu spus, când ai parte de ea eşti viu, când nu, eşti lipsit de vitalitate. Relaţia dintre corpul uman şi această energie esenţială a naturii evoluează de milioane de ani. Energiile care guvernează funcţionarea corpului dumneavoastră vă controlează sistemul imunitar, hormonii şi tot ceea ce vă ţine în viaţă, cu aceeaşi forţă cu care un magnet face ca pilitura de fier să se aranjeze în diverse modeluri. Aceste energii dau dovadă de o inteligenţă uimitoare, depăşindu-vă propriul intelect atunci când vine vorba despre menţinerea stării de sănătate şi despre vindecarea bolilor. Prin urmare, puteţi să vă mobilizaţi energiile astfel încât corpul şi mintea să funcţioneze perfect. Asta face medicina energetică. Este cel mai bun medicament pentru corpul dumneavoastră.

În medicina energetică, energia este medicamentul, dar tot ea poate fi şi pacientul. Atunci când energia este medicament, forţa vitală naturală, dobândită la naştere, poate fi valorificată şi controlată, astfel încât să vă vindece bolile şi să vă ridice moralul. Când devine pacient, puteţi să vă refaceţi energiile care şi-au pierdut forţa, au fost perturbate sau dezechilibrate şi astfel să vă vindecaţi corpul.

Fluxul, echilibrul şi armonia pot fi restabilite şi menţinute în cadrul sistemului energetic al corpului prin următoarele metode noninvazive:

• lovirea uşoară, masarea sau ţinerea mâinilor deasupra anumitor puncte energetice de la nivelul pielii;

• deplasarea sau rotirea mâinii deasupra pielii, de-a lungul anumitor căi energetice;

• efectuarea unor exerciţii sau adoptarea unor poziţii menite să vă confere o stare de calm şi să vă revigoreze;

• cuprinderea unei zone cu energii vindecătoare.

La fel cum există diferite tipuri de medicamente eliberate în farmacii, există şi diferite tipuri de „medicamente” energetice. Multe dintre acestea îşi au originea în practicile străvechi de vindecare, precum yoga, qi gong, shiatsu şi acupunctura. În China au fost descoperite ace din piatră pentru acupunctură, vechi de 8.000 de ani. Corpul unui bărbat din Neolitic, bine conservat într-o regiune îngheţată dintre Austria şi Italia, prezenta pe piele tatuaje care corespund punctelor folosite în acupunctură pentru tratarea artritei şi afecţiunilor stomacului de care acesta suferea, după cum a reieşit din analizele de laborator efectuate. Printre formele moderne de medicină energetică se numără atingerea vindecătoare (Healing Touch), atingerea terapeutică (Therapeutic Touch), atingerea pentru sănătate (Touch for Health), Reiki şi kinesiologia energetică. Sintagma „medicină energetică” se foloseşte din anii ’80 şi a devenit foarte populară în ultimul timp, după ce a fost menţionată frecvent în emisiunile The Oprah Winfrey Show şi Dr. Oz Show.

Medicina energetică este atât un adjuvant al altor tipuri de asistenţă medicală, cât şi un sistem de sine stătător pentru îngrijirea şi ajutorarea propriului organism. Acest tip de medicină se adresează celor care suferă de afecţiuni fizice sau de tulburări emoţionale şi psihice şi poate contribui la dobândirea stării de bine şi a performanţelor. Energiile – atât cele electromagnetice, cât şi cele mai subtile – formează infrastructura dinamică a corpului fizic. Sănătatea corpului se reflectă în fluxul, echilibrul şi armonia acestor energii. Atunci când corpul nu este sănătos, tulburările energetice pot fi identificate şi tratate.

Posibilităţile medicinei energetice sunt nesfârşite. Prin intermediul acestui Mic ghid de medicină energetică veţi avea ocazia:

• să învăţaţi un program zilnic de cinci minute care vă va menţine agil, plin de viaţă şi de energie;

• să descoperiţi tehnici de ameliorare a dezechilibrelor hormonale care cauzează bufeurile, tulburările de somn sau anxietatea;

• să deprindeţi câteva exerciţii simple care combat afecţiunile de zi cu zi, cum ar fi durerile de cap sau hipertensiunea arterială;

• să exersaţi tehnici energetice care combat problemele de ordin psihologic, precum depresia, schimbările de dispoziţie, accesele de furie şi stresul;

• să vă învăţaţi familia, prietenii şi clienţii despre modalităţile de menţinere şi îmbunătăţire a propriului echilibru energetic;

• să învăţaţi cum să vă protejaţi de energiile negative;

• să vă întăriţi sistemul imunitar şi să sporiţi capacitatea de vindecare a corpului dumneavoastră.

Care sunt beneficiile medicinei energetice?

• Vreţi să aveţi mai multă energie?

• V-aţi săturat să luaţi pastile pentru durerile şi afecţiunile obişnuite?

• Vă doriţi adesea să existe un remediu natural atunci când nu vă simţiţi bine?

• Memoria dumneavoastră nu vă mai ajută ca înainte?

• Vă simţiţi epuizat după-amiaza?

• Vreţi să vă treziţi mai revigorat şi nerăbdător să începeţi o nouă zi?

Dacă răspunsul la oricare dintre aceste întrebări este afirmativ, atunci medicina energetică este soluţia pentru dumneavoastră! Medicina energetică vă oferă posibilitatea de a vă controla mai bine corpul şi viaţa. Nu vă costă nimic să învăţaţi exerciţiile de medicină energetică din această carte, care vor avea efecte benefice pe termen lung.

Cine se poate bucura
de beneficiile medicinei energetice?

• Oricine doreşte să se simtă mai vesel şi mai plin de vitalitate.

• Oamenii obişnuiţi care nu au experienţă în autovindecare sau în vindecarea celorlalţi şi care caută soluţii pentru o stare de sănătate mai bună.

• Medicii, asistentele, specialiştii în masaj terapeutic sau acupunctură şi alţi membri ai sistemului medical care doresc să ofere servicii mai eficiente clienţilor lor.

În loc să înduraţi durerile şi stările de oboseală zilnice sau să le trataţi cu medicamente, puteţi alege chiar acum să învăţaţi câteva exerciţii simple, care vă vor stimula energiile. Companiile farmaceutice ar prefera să le cumpăraţi în continuare medicamentele, deoarece câştigă miliarde de dolari de pe urma oamenilor care apelează imediat la flaconul cu pastile pentru a scăpa de durere. Dar această soluţie are repercusiuni asupra ficatului, rinichilor şi a altor organe. O alternativă este să învăţaţi o serie de exerciţii simple care nu doar vă înlătură disconfortul şi durerile, ci vă ajută să vă vindecaţi întregul organism. Mai mult decât atât, medicina energetică este o practică sigură, ceea ce nu se poate spune neapărat despre administrarea de medicamente, care poate afecta abilităţile naturale de vindecare ale corpului. Rapoartele Food and Drug Administration (FDA) din Statele Unite arată că moartea accidentală provocată de medicamentele eliberate cu reţetă, chiar şi atunci când acestea sunt administrate corect, se află pe locul patru în clasamentul cauzelor de deces de peste ocean. În plus, atunci când FDA aprobă comercializarea unui medicament către publicul larg, se cunosc mai puţin de jumătate dintre reacţiile adverse grave. Astfel, vă transformaţi într-un cobai.

Oricine poate să folosească
medicina energetică?

Vestea bună este că da. Oricine poate învăţa să folosească medicina energetică! În acest ghid veţi găsi tehnici uşor de aplicat, pe care le puteţi folosi imediat. Medicina energetică este cea mai sigură, naturală, accesibilă şi ieftină practică medicală dintre toate care există. Cu ajutorul ei învăţaţi să participaţi activ şi în deplină cunoştinţă de cauză la propria vindecare şi la îmbunătăţirea sănătăţii şi stării de bine. Nu aveţi nevoie de niciun instrument. Vă veţi folosi doar de atingerea mâinilor şi de propriile energii pentru a vă ridica moralul şi a duce o viaţă mai sănătoasă şi mai fericită. Puteţi începe chiar acum, încercând unul dintre exerciţiile propuse în aceste pagini. Nu aveţi niciun motiv să mai aşteptaţi. Încercaţi un exerciţiu chiar acum şi începeţi să vă simţiţi mai bine astăzi şi în fiecare zi, pentru tot restul vieţii dumneavoastră.

Ce este şi ce nu este medicina energetică

În medicina energetică, termenii diagnostic şi tratament au un înţeles diferit faţă de cel din medicina convenţională. Accentul nu se pune pe simptome şi boală, ci pe menţinerea unui sistem energetic corporal puternic, plin de viaţă, armonios şi sănătos. În medicina energetică se „diagnostichează” sau se evaluează sistemul energetic, şi nu boala. Simptomele oferă indicii cu privire la locurile în care sistemul energetic necesită atenţie. În mod similar, tratamentul nu înseamnă tratarea simptomelor sau a bolii, ci a sistemului energetic.

Aceste deosebiri sunt esenţiale – nu numai pentru că este legal să înveţi oamenii să-şi menţină sănătatea energiilor corpului, dar e ilegal să stabileşti diagnostice şi să tratezi boli fără autorizaţie. Sunt esenţiale şi pentru că ilustrează un mod complet diferit de abordare a stării de sănătate şi a bolii, care dirijează atenţia către ideile energetice de bază, responsabile pentru menţinerea sănătăţii. Tehnicile propuse în acest ghid pot fi folosite în paralel cu tratamentele medicinei convenţionale, ca o metodă complementară, iar doctorul dumneavoastră probabil că va fi interesat să afle ce alte proceduri folosiţi.

Cum să începeţi

Nu aveţi nevoie de instrumente speciale pentru a începe să practicaţi medicina energetică. Singura condiţie este să vă doriţi să fiţi sănătos. Mulţi oameni îşi petrec viaţa de adult simţindu-se mereu obosiţi. Acest ghid vă va ajuta să fiţi plin de energie şi vă va întări sistemul imunitar, astfel încât durerile de cap, hipertensiunea arterială, tusea, răceala şi gripa să nu vă chinuie în fiecare an.

Medicina preventivă este extrem de importantă în ziua de azi, când îngrijirile medicale sunt din ce în ce mai scumpe şi mulţi oameni nu au asigurări de sănătate. Din fericire, iniţierea în domeniul medicinei preventive este destul de simplă. Trebuie doar să vă hotărâţi să începeţi exerciţiile din acest ghid şi să le faceţi zilnic.

Cum să folosiţi acest ghid

Acest ghid este foarte uşor de folosit. Puteţi să îl deschideţi şi să citiţi instrucţiunile în orice ordine. A fost creat pentru cei care sunt pregătiţi să încerce medicina energetică pentru prima dată şi au nevoie de o metodă rapidă şi simplă de a începe. De asemenea, se adresează şi celor care au mai practicat medicina energetică şi care doresc să aibă la îndemână, ca reper, un ghid simplu. Nu aveţi nevoie de cunoştinţe speciale sau de pregătire în domeniu pentru a putea beneficia de avantajele pe care exerciţiile prezentate în acest ghid le aduc sănătăţii dumneavoastră. Puteţi să începeţi să le faceţi chiar acum şi, cel mai probabil, veţi observa efectele aproape imediat. Unele dintre exerciţii vi se vor potrivi mai bine decât altele, în funcţie de punctele dumneavoastră forte şi de problemele personale. Dacă sunteţi interesat să aflaţi informaţii suplimentare sau doriţi mai multe instrucţiuni şi explicaţii cu privire la o anumită tehnică, puteţi să consultaţi două cărţi mai cuprinzătoare ale Donnei Eden: Medicina energetică şi Medicina energetică pentru femei*.

Meridianele, punctele de acupresură,
chakrele şi aura

Meridianele: Cele 14 meridiane reprezintă principalele căi energetice ale corpului. Acestea transportă energia în acelaşi mod în care arterele transportă sângele. Meridianele poartă un flux de energie care reglează metabolismul şi revigorează fiecare organ şi sistem fiziologic din corp. Meridianele transportă energie către sistemele imunitar, nervos, endocrin, circulator, respirator, digestiv, osos, muscular şi limfatic. Aceste căi se regăsesc în cadrul „corpului subtil” – câmpul invizibil care înconjoară şi pătrunde în corpul fizic. Studenţii la medicină nu vor găsi aceste energii subtile în momentul în care vor efectua disecţia unui cadavru.

Strămoşii noştri trebuiau să simtă energia plantelor pentru a-şi da seama dacă acestea erau hrănitoare sau otrăvitoare, să detecteze energiile unui prădător care se afla în apropiere şi să ştie când energiile copiilor sau partenerului de viaţă erau dezechilibrate, astfel încât să menţină sănătatea şi capacitatea de concentrare ale celor de care depindeau. Aceste abilităţi i-au ajutat să supravieţuiască. Învăţături şi tradiţii referitoare la echilibrarea energiilor corpului pentru a menţine vitalitatea oamenilor pot fi întâlnite la majoritatea civilizaţiilor antice. Chinezii au fost probabil primii care au elaborat în scris un sistem de lucru cu energiile corpului, concentrându-se pe meridianele acupuncturii, această practică vindecând oamenii şi astăzi. Oamenii de ştiinţă contemporani continuă să descopere modalităţi prin care să demonstreze existenţa energiilor subtile şi a câmpurilor energetice şi să le măsoare.

Punctele de acupresură: Acupresura este o metodă de vindecare holistică sigură, care s-a dezvoltat în China cu mai bine de 5.000 de ani în urmă. Această tehnică străveche presupune folosirea degetelor pentru apăsarea unor puncte-cheie situate de-a lungul liniilor meridiane ale corpului, unde se acumulează energia. Acupresura şi-a dovedit eficienţa în vindecarea traumelor şi a afecţiunilor de natură emoţională şi fizică, în întărirea sistemului imunitar, în tratamentele de înfrumuseţare, îmbunătăţirea vieţii sexuale, relaxare, tratarea durerilor de spate sau a dependenţelor şi multe altele. Acupunctura şi acupresura se folosesc de aceleaşi puncte şi meridiane, dar acupunctura implică întrebuinţarea acelor, în timp ce în acupresură se folosesc degetele.

Chakrele: Chakrele sunt centri de concentraţie energetică localizaţi de-a lungul liniei mediane a corpului, de la baza coloanei vertebrale şi până în creştet. Există şapte chakre despre care se crede că înregistrează, din punct de vedere energetic, toate evenimentele semnificative pe care le experimentaţi la nivel emoţional. Specialiştii din domeniu pot lucra cu chakrele ţinându-şi mâinile deasupra acestora şi deplansând energia.

Aura: Aura este un câmp care vă înconjoară întregul corp într-o îmbrăţişare energetică. Cercetătorii care au detectat energia aurei o numesc „biocâmp”. Este o sferă energetică protectoare multistratificată care interacţionează cu energiile din interiorul corpului, dar şi cu atmosfera din jur. Aura este formată din culori care se schimbă în permanenţă şi pe care unii specialişti pot să le vadă, să le interpreteze şi să le corecteze.

* Donna Eden în colaborare cu David Feinstein, Medicină energetică, trad. de Mihaela Vînătoru şi Daniela Claudia Cirip, Editura Polirom, 2007; Donna Eden în colaborare cu David Feinstein, Medicină energetică pentru femei, trad. de Mihaela Vînătoru, Editura Polirom, 2009 (n.tr.).